25 Yehova wangulutirizga kulongoro ndi Mozesi pa Phiri la Sinayi, ndipu wangukamba kuti:2 “Longoro ndi Ayisirayeli ndipu uŵakambiyi kuti, ‘Asani mwazisere mucharu cho nditikupaskani,+ charu cho, chazamusunganga sabata laku Yehova.+3 Kwa vyaka 6, muzipandengi mbewu muminda yinu, ndipuso kwa vyaka 6 muziphatiriyengi vimiti vinu va mphereska ndipu muziwunjikengi vo mwavuna mucharu cho.+4 Kweni chaka cha 7, chazamujanga chaka cha sabata laku Yehova ndipu charu chinu chizipumuwengi. Mungazipandanga cha mbewu muminda yinu pamwenga kuphatiriya vimiti vinu va mphereska.5 Mungazivunanga cha vakurya vo vazamumenga vija kutuliya ku mbewu zo zajaliya muminda yo mwavunamu, ndipuso mungaziwunjikanga cha mphereska za muvimiti vo munguleka kuphatiriya. Mu chaka chenichi charu chizipumuwengi.6 Kweni muziryengi chakurya cho chame mucharu cho mu chaka cha sabata. Yimwi, akapolu ŵinu anthulumi kweniso anthukazi, waganyu winu ndipuso alendu wo aja pakati pinu, muziryengi vakurya venivi.7 Kweniso viŵetu ndi nyama zamudondu za mucharu chinu, viziryengi chakurya chenichi. Muziryengi chechosi cho chame chija mucharu cho.8 “‘Muziŵerengengi masabata 7 nga vyaka, vyaka 7 tayimuzi 7 ndipu masabata 7 nga vyaka ngazamukwananga vyaka 49.9 Mu mwezi wa 7 pa zuŵa la 10 la mwezi wo, lo ndi Zuŵa Lakubenekere Maubudi,+ muzimbengi mbata* mwakukweza ndipu yizivwikengi mucharu chinu chosi.10 Chaka cha 50 chazamujanga chaka chakupaturika ndipu muzipharazgengi wanangwa ku ŵanthu wosi wo aja mucharu chinu.+ Chazamujanga Chaka cha Wanangwa kwaku yimwi. Weyosi wazamuweriyanga pamalu ngaki ndipuso weyosi wazamuweriyanga ku banja laki.+11 Chaka cha 50 chazamujanga Chaka cha Wanangwa kwaku yimwi. Mungazipandanga mbewu cha pamwenga kuvuna vakurya vo vazamumenga vija kutuliya ku mbewu zo zajaliya muminda ndipuso mungaziwunjikanga cha mphereska za muvimiti vo munguleka kuphatiriya.+12 Chaka ichi chizijengi chaka chakupaturika kwaku yimwi chifukwa ndi Chaka cha Wanangwa. Muziryengi vakurya vo vame vija pe mucharu chinu.+13 “‘Mu Chaka cha Wanangwa chenichi, weyosi waziweriyengi pamalu ngaki.+14 Asani mugulisa chinthu chechosi ku munyinu pamwenga asani mugula chinthu kwaku iyu, mungaryiyananga masuku pamutu cha.+15 Asani ugula malu kwa munyaku uŵerengengi vyaka vo vajumphapu kutuliya mu Chaka cha Wanangwa. Iyu wakugulisi malu ngo mwakukoliyana ndi unandi wa vyaka vo uvunengemu vakurya.+16 Asani kwaja vyaka vinandi vo uvunengemu vakurya, munyaku wakusazgiyeku mtengu waki kweni asani kwaja vyaka vimanavi, wakutuzgiyeku mtengu waki, chifukwa chakuti watikugulisa vakurya vo wazamuvunangamu.17 Weyosi waku yimwi wangaryiyanga masuku pamutu munyaki cha.+ Muwopengi Chiuta winu,+ pakuti ini ndini Yehova Chiuta winu.+18 Asani muvwiyengi marangu ngangu ndi kusunga vyeruzgu vangu, mwazamujanga mwakuvikilirika mucharu cho.+19 Charu cho chazakukupaskani vipasu vaki,+ mwazamuryanga ndi kuguta ndipu mwazamujanga mwakuvikilirika.+20 “‘Kweni asani mwazikamba kuti: “Tazamuryanji mu chaka cha 7 asani tipandengi cha mbewu pamwenga kuwunganisa vakurya vidu?”+21 Ndazakukutumbikani mu chaka cha 6 ndipu charu chazakukupaskani chakurya chakukwana vyaka vitatu.+22 Mwazamupandanga mbewu mu chaka cha 8 ndipu mwazamuryanga vakurya vakali mpaka mu chaka cha 9. Mwazamulutirizga kurya vakurya vakali mpaka po mwavuniya vinyaki.23 “‘Mungazigulisiyanga limu cha malu+ chifukwa charu cho ntchangu.+ Pakuti kwaku ini, yimwi mwazamuja mucharu cho nge alendu.+24 Mucharu chinu chosi munthu wazijengi ndi wanangwa wakuwombo malu ngaki.25 “‘Asani mubali waku wakavuka ndipu wagulisa nganyaki mwa malu ngaki, wakuwombo yo ndi mubali waki wapafupi wazengi ndipu wawombongi malu ngo mubali waki wagulisa.+26 Asani munthu walivi mubali waki yo wangamuwombole malu ngaki, kweni wakhupuka ndipu wasaniya ndalama zakuwombole malu ngo,27 waŵerengese unandi wa ndalama za vakurya vo vinguvunika mu vyaka vo malu ngo ngangugulisika, ndipu watuzgiyeku ku mtengu wo wangugulisiya malu ngo. Ndalama zo zajaku ndizu wapereki ku munthu yo wangumugulisa malu ngo. Pavuli paki, munthu yo wawere pamalu ngaki.+28 “‘Kweni asani munthu yo watondeka kusaniya ndalama zakuwombole malu ngaki, malu ngo ngajengi nga munthu yo wangugula, mpaka mu Chaka cha Wanangwa.+ Mu Chaka cha Wanangwa, munthu yo atenere kumuweze malu ngaki ndipu iyu waweriyengi pamalu ngaki.+29 “‘Asani munthu wagulisa nyumba yo ye mutawuni ya mpanda, wangawombo nyumba yo pechendajumphi chaka chimoza kutuliya po wanguyigulisiya. Iyu wajengi ndi wanangwa wakuwombo so malu ngo+ kwa chaka chimoza.30 Kweni asani chaka champhumphu chamala ndipu munthu yo watondeka kuwombo nyumba yaki, nyumba yo yijengi ya munthu yo wanguyigula mu migonezi yaki yosi. Wangayiwezanga cha mu Chaka cha Wanangwa.31 Kweni nyumba za mumizi yambula mipanda, muziwonengi ŵaka nge minda ya mucharu. Munthu we ndi wanangwa wakuwombo nyumba yo, ndipu yiwezekengi ku mweneku mu Chaka cha Wanangwa.32 “‘Kweni nyumba za Alevi zo ze mumatawuni ngawu,+ Alevi ajengi ndi wanangwa wambula kumala wakuwombo nyumba zawu.33 Asani Mlevi wagulisa nyumba mutawuni ya Alevi ndipu watondeka kuyiwombo, amuweziyengi nyumba yo mu Chaka cha Wanangwa,+ chifukwa nyumba za mumatawuni nga Alevi pakati pa Ayisirayeli, za Alevi.+34 Kweniso malu ngakuliskaku viŵetu+ ngo nge kubwalu kwa matawuni ngawu, ngangagulisikanga cha chifukwa chakuti ndi malu ngawu mpaka muyaya.35 “‘Asani mubali waku yo uja nayu pafupi wakavuka ndipu watondeka kusaniya vakukhumbika pa umoyu, utenere kumuwovya+ nge mo ungawovye mulendu kweniso munthu yo waja pakati pinu.+ Uchitengi viyo kuti walutirizgi kuja ndi umoyu pakati pinu.36 Ungachitanga katapira cha pamwenga kusaniriyapu phindu paku iyu.+ Uwopengi Chiuta waku+ ndipu mubali waku walutirizgengi kuja ndi umoyu pakati pinu.37 Asani wamubwerekesa ndalama, ungalondiyanga yapachanya cha,+ ndipu asani wamupaska chakurya ungasaniriyangapu phindu cha.38 Ini ndini Yehova Chiuta winu yo wakukutuzgani mucharu cha Ijipiti+ kuti ndikupaskeni charu cha Kenani. Ndinguchita venivi kuti ndikulongoni kuti ndini Chiuta winu.+39 “‘Asani mubali waku yo uja nayu pafupi wakavuka ndipu wajigulisa kwaku yiwi,+ ungamuchichizganga cha kuti wagwirengi ntchitu ya ukapolu.+40 Umutongi nge waganyu+ ndipuso nge mulendu. Iyu wakuteŵete mpaka mu Chaka cha Wanangwa.41 Mu chaka chenichi iyu wakulekengi ndipu waweriyengi ku banja laki limoza ndi ŵana ŵaki.* Iyu watenere kuwere pamalu nga apapi ŵaki akali.+42 Pakuti yiwu mbakapolu ŵangu wo ndikuŵatuzga mucharu cha Ijipiti.+ Angajigulisanga nge mo kapolu wagulisikiya cha.43 Ungamuchitiyanga nkhaza cha+ ndipu uwopengi Chiuta waku.+44 Akapolu anthulumi ndipuso anthukazi atuliyengi mu mitundu yo yakuzunguliyani. Ku mitundu yeniyi ndiku mugulengi akapolu anthulumi ndi anthukazi.45 Mungagula so akapolu kutuliya mu ŵana ŵa alendu wo aja pakati pinu+ ndipuso kutuliya mu ŵana ŵawu wo abaliya mucharu chinu ndipu ajengi ŵinu.46 Ŵana ŵinu mungaŵasiliya akapolu wo kuti chije chihara chawu chambula kumala. Mungaŵagwiriska ntchitu, kweni Ayisirayeli anyinu mungaŵachitiyanga nkhaza cha.+47 “‘Kweni asani mulendu pamwenga munthu yo waja pakati pinu wakhupuka kweni mubali winu yo waja pafupi ndi mulendu yo wakavuka, ndipu wajigulisa ku mulendu yo pamwenga ku munthu yo waja pakati pinu pamwenga ku munthu wa mubanja la mulendu yo,48 mubali winu walutirizgengi kuja ndi wanangwa wakuwomboleka. Mubali waki wangamuwombo,+49 pamwenga awisi ara, awisi amana, mwana munthulumi wa awisi ara, mwana munthulumi wa awisi amana, mubali waki munyaki,* ndipuso munthu munyaki wa mubanja laki, wangamuwombo.“‘Ndipu asani iyu mweneku wakhupuka, wangajiwombo yija.+50 Iyu waŵerengiyani ndi munthu yo wangumugula unandi wa vyaka kutuliya po wangujigulisiya kwaku iyu mpaka mu Chaka cha Wanangwa+ ndipu ndalama zo wangujigulisiya zikoliyani ndi unandi wa vyaka.+ Mazuŵa ngo wangugwira ntchitu ngaŵerengeseki mwakuyanana ndi mo aŵerengese mazuŵa ngo munthu waganyu wagwiriya ntchitu.+51 Asani kwaja vyaka vinandi, wapereki ndalama zakujiwombole mwakukoliyana ndi vyaka vo vajaku.52 Kweni asani kwaja vyaka vimanavi kuti Chaka cha Wanangwa chifiki, waŵerengese mtengu wakujiwombole mwakukoliyana ndi vyaka vo vajaku ndipu wapereki ku munthu yo wangumugula.53 Iyu walutirizgi kumuteŵete chaka ndi chaka nge waganyu ndipu uwonesesengi kuti watimuchitiya nkhaza cha.+54 Kweni asani wangajiwombo cha mu nthowa yeniyi, iyu limoza ndi ŵana ŵaki* afwatulikengi mu Chaka cha Wanangwa.+55 “‘Pakuti Ayisirayeli mbakapolu ŵangu. Yiwu mbakapolu ŵangu wo ndikuŵatuzga mucharu cha Ijipiti.+ Ini ndini Yehova Chiuta winu.
tum_Latn